حکیم ابوالقاسم فردوسی اور شاہنامہ پر ایک نظر



حکیم فردوسی اور شاہنامہ پر ایک نظر 
ایرانی کلینڈر کے مطابق ہر سال ۱۵ مئی کا دن فارسی زبان و ادب کے عظیم شاعر حکیم ابوالقاسم فردوسی کے نام سے منایا جاتا ہےاور فارسی زبان و ادب کے حوالے سے ان کی خدمات پر انہیں خراج تحسین پیش کیا جاتا ہے ۔حکیم ابوالقاسم فردوسی کا شمار فارسی زبان و ادب کے ان بڑے شعرا میں ہوتا ہے جو سر زمین ایران کی سرحدون سے نکل کر کرہ ارض کے مختلف علاقوں میں اپنے لیے اہم مقام بنانے میں کامیاب ہوئے ہیں ۔فردوسی کے کلام کو دنیا کے ادبی و فکری حلقوں میں بہت زیادہ شہرت حاصل ہوئی ہے یہی وجہ ہے کہ فردوسی کو دنیا صرف ایک شاعرکی حیثیت سے ہی نہیں بلکہ ایک بہت بڑے حکیم اور دانشور کے عنوان سے بھی پہچانتی ہے۔ حکیم فردوسی کے علمی آثار میں ''شاہنامہ'' ہے جس کی بدولت آپ نے شاعری کی دنیامیں لازوال مقام حاصل کیا ہے ۔ یوں تو دربار غزنی میں چار سو سے زائد شعراموجود تھے لیکن جو شہرت و عظمت ان میں شاہنامہ کے خالق فردوسی کے حصے میں آئی وہ کسی اور کو نصیب نہ ہوئی ۔

افسوس کی بات یہ ہے کہ اتنی عظمت اور شہرت کے حامل ہونے کے باوجوداُس عظیم شاعر کے حالات زندگی یہاں تک کہ ان کے صحیح نام اور سنہ ولادت کے حوالے سے بھی مورخین کے درمیان اختلاف ہے ۔اسی نکتے کی طرف اشارہ کرتے ہوئے ایران کے مشہور محقق اور ادیب ڈاکٹر رضا زادہ شفق اپنی کتاب تاریخ ادبیات ایران میں لکھتا ہے :"فردوسی کی پیدائش کی کوئی قطعی تاریخ نہ ہو تو روایتوں کے ذریعہ اور شاہنامہ کے اشعار کے ذریعہ متعین کی جاسکتی ہے کیوں کہ اگرچہ شاہنامہ میں کئی جگہ اس نے اپنے سن کا ذکر کیا ہے اور ۵۸سے لے کر ۷۶ بلکہ ۸۰ سال تک بتایا ہے لیکن چوں کہ اس نے شاہنامہ کی ابتداکی تاریخ نہیں بتائی ہے اس لیے اس کی پیدائش کی تاریخ کے بارے میں کوئی قطعی رائے قائم نہیں کی جاسکتی،بس قیاسات سے کام لیا جاسکتا ہے ۔"[1]

بہر حال اس کا شاعرانہ تخلص فردوسی اور کنیت ابوالقاسم ہونے میں تمام مورخین کا اتفاق ہے ۔فردوسی کے حالات زندگی کے مطالعے سے یہ معلوم ہوتا ہے کہ اس نے اپنی زندگی کا ابتدائی حصہ طوس کے کسانوں کے ساتھ گذارا ہے اور اس کی زندگی کا یہ حصہ امن و آسائش اور ناز نعم میں گذرا ہے یہی وجہ ہے کہ بعد ازآں جب بڑھاپے اور ناداری نے اسے گھیر لیا تو اسے اپنی جوانی کی ناز پروردگی کی یاد ستانے لگی جس کا تذکرہ اس نے اپنے اشعار میں کیا ہے۔[2]

شاہنامہ کیا ہے ؟ 
لغت میں شاہنامہ اس تاریخ یا دستاویز کو کہا جاتا ہے جس میں بادشاہوں کے حالات لکھے جائیں یا تاریخ سلاطین کو شاہنامہ کہتے ہیں ۔[3]ایران میں بادشاہوں اور پہلوانوں کی داستان لکھنے کا رواج بہت قدیم زمانے سے چلا آتا ہے ۔قدیم زمانے کی ایک کتاب "خدائی نامہ"ہے جو شاہنامے کی طرز پر لکھی گئی تھی ۔یہ پہلوی زبان میں ساسانی عہد کی عظیم یاد گار ہے ۔[4] فردوسی نے اپنی رزمیہ نظم جس میں شاہان ایران کے حالات بیان کیا ہے اس کا نام شاہنامہ رکھا ہے ۔فردوسی کے اس شاہنامے کو اس کی اپنی زندگی میں وہ شہرت حاصل نہیں ہوئی جو بعد میں اسے نصیب ہوئی ۔یہی وجہ ہے کہ اس نے اپنے ان اشعار کے ذریعے اس دور کے حکمرانوں کی توجہ حاصل کرنے کی بہت کوشش کی لیکن وہ اس میں کامیاب نہ ہوسکے ۔ڈاکٹر رضا زادہ شفق اس نکتے کی طرف اشارہ کرتے ہوئے لکھتے ہیں :"آخری عمر کی پریشانیوں اور تنگدستی سے مجبور ہوکر اس شاعر بزرگ نے صلہ اور انعام کی امید میں شاہنامہ کو سلطان مھمود کے نام معنون کرنا چاہا لیکن بد خواہوں نے سلطان کے سامنے اس کی برائی کی ،بادشاہ کو ایران کا نام زندہ کرنےوالے کی طرف سے بدظن اور بد گمان کردیا اور ایسی یقدرو قیمت رکھنے والی بے بہا کتاب اور ایسی اہمیت رکھنے والی تصنیف سلطان کی توجہ سے محروم رہ گئی ۔"[5]

شاہنامہ کے موضوعات 
شاہنامہ کے موضوعات اور مضامین کے بارے میں کچھ کہنا بہت مشکل کام ہے کیوں کہ اس میں کم و بیش ساٹھ ہزار اشعار ہیں جس میں فاضل شاعر نے ایران کے پہلے داستانی بادشاہ کیومرث سے لے کر آخری ساسانی باد شاہ یزد گرد سوم تک کے تقریبا پچاس بادشاہوں کے حالات زندگی کو قلمبند کیا ہے ۔[6]شاہنامہ کا مفصل اور سب سے اہم حصہ کیکاوس کے دورحکومت کے بیان پر مشتمل ہے۔

شاہنامہ کی ادبی خوبیاں 
یوں تو شاہنامہ فردوسی بے شمار  ادبی محاسن اور خوبیوں کا حامل کلام ہے ۔اس کی سب سے بڑی وجہ فارسی زبان پر شاعر کو کامل عبور ہے ۔دوسرے شعرا کی طرح فردوسی نے بھی اپنے شاہنامے میں شاعری کے تمام کی اصناف سے استفادہ کیا ہے اور غزل،قصیدہ ،رباعی  اور دوسرے اصناف میں طبع آزمائی کی ہے ۔بہر حال اس نے شاہنامہ کے لیے بحر متقارب کا انتخاب کیا ہے یہ وزن رزمیہ شاعری اور حماسہ سرائی کے لیے بہترین وزن ہے ۔

شاہنامہ کی ایک اور ادبی خوبی حکایتوں ،ضرب الامثال اور دینی و اخلاقی باتوں کا بیان کرنا ہے ۔اس سے معلوم ہوتا ہے کہ شاعر کا مطالعہ کافی وسیع تھا ۔اس نے اسلامی علوم و معارف خصوصاً قرآنی نکات سے گہری واقفیت حاصل کی تھی ۔

فردوسی کی حب الوطنی 
یوں تو دربار غزنوی میں چار سو شعرا موجود تھے لیکن ان میں فردوسی ایک تھا کیوں کہ فردوسی ان تمام شعرا سے مختلف تھا ۔اگرچہ علمی اعتبارسےکئی ایک ایسے شعرا بھی تھے جو کسی بھی حوالے سے فردوسی سے کم نہ تھے اور انہوں نے فارسی زبان و ادب کی بڑی خدمات کی ہے ،لیکن اس کے باوجود بھی فردوسی اپنے انداز فکر اور زاویہ نگاہ سے ان سب سے مختلف تھے ۔اس لیے کہ دوسرے شعرا کا مقصد سلطان محمود کی خوشنودی حاصل کرنا ہوتا تھا جب کہ فردوسی کا مطمع نظر سلطان کی خوشنودی سے زیادہ ایران تھا اس نے جو کچھ بھی لکھا ہے ایران کے عشق سے سرشار ہوکر لکھا ہے ۔فردوسی انتہائی درجے کا محب وطن شاعر تھا اسے اپنی مادر وطن سے عشق تھا لہذا ہم دیکھتے ہیں کہ جب کبھی وہ ایران کی کسی شکست کا ذکر کرتا ہے تو اس کے زخم خوردہ اور شکستہ دل کی صدائیں مجسم ہوکر شعر بن جاتے ہیں۔

حوالہ جات 
[1]۔ تاریخ ادبیات ایران،ڈاکٹر رضا زادہ شفق ،مترجم سید مبارز الدین رفعت ،دہلی،ندوۃ المصنفین،۱۹۶۹،ص۱۰۲ 

[2] ۔ایضاً ص۱۰۵

http://udb.gov.pk/result.php?search=%D8%B4%D8%A7%DB%81+%D9%86%D8%A7%D9%85%DB%81۔[3] 

[4] ۔ادب نامہ ایران،مرزا مقبول بدخشانی ،لاہور:نگارشات پبلی کیشنز،۲۰۰۰،ص۱۶۲

[5] ۔تاریخ ادبیات ایران،ص۱۰۵

[6] ۔فارسی زبان و ادب کی مختصر ترین تاریخ ،ڈاکٹر محمد ریاض ،لاہور: سنگ میل پبلی کیشنز ،۱۹۹۶،ص۳۱